b'\n_START_ARTICLE_\nDan suverenosti\n_START_PARAGRAPH_\nDan suverenosti je praznik v Republiki Sloveniji, s katerim 25. oktobra obele\xc5\xbeujemo enega klju\xc4\x8dnih dogodkov v procesu osamosvojitve Slovenije, dan, ko je po osamosvojitveni vojni zadnji vojak Jugoslovanske ljudske armade zapustil slovensko ozemlje. Je dr\xc5\xbeavni praznik, vendar ne dela prost dan v Sloveniji._NEWLINE_Praznik je uvedla vlada Republike Slovenije 9. marca 2015, predlog je na pobudo Zveze veteranov vojne za Slovenijo in Veteranskega dru\xc5\xa1tva Sever vlo\xc5\xbeil poslanec Stranke modernega centra._NEWLINE_Osrednji dogodek, ko je iz Luke Koper odplula ladja z zadnjimi vojaki, se je sicer zgodil v no\xc4\x8di na 26. oktober 1991, tako da je obletnica v\xc4\x8dasih postavljena na 26. oktober. Mednarodnopravno gledano pa sta zadnji ladji, ki sta bili opolno\xc4\x8di \xc5\xa1e zasidrani, veljali za tuje ozemlje, saj sta pluli pod tujo zastavo, tako da so vsi vkrcani vojaki zapustili slovensko ozemlje \xc5\xbee prej.'